ເກີດການຜິດພາດ ມອບຕຳແໜ່ງ ນາງງາມຈັກກະວານ ໃຫ້ແກ່ ຮອງນາງງາມຈັກກະວານ ຄົນທີໜຶ່ງ
ທ່ານ Harvey ໄດ້ກ່າວວ່າ ທ່ານຮັບເອົາຄວາມຮັບຜິດຊອບທັງໝົດ ສຳລັບການອ່ານ ບັດປະກາດ ຜູ້ຊະນະເລີດ ແລະ ຮອງຜູ້ຊະນະເລີດ ທີ່ຜິດພາດໄປ.
ນາງງາມ ຈາກປະເທດຟີລິບປິນ ໄດ້ຊະນະ ການປະກວດນາງ ງາມຈັກກະວານ ປະຈຳປີນີ້ ຢູ່ທີ່ນະຄອນ Las Vegas ແຕ່ ການມອບຕຳແໜ່ງໃຫ້ນາງສາວ Pia Alonzo Wurtzbach ນັ້ນ ແມ່ນໄດ້ຖືກໂຈະໄວ້ຊົ່ວຄາວ ໃນເວລາ ພິທີກອນ ທ່ານ Steve Harvey ໄດ້ປະກາດຜິດພາດໄປ ວ່າ ຮອງນາງງາມຈັກກະວານ ຄົນທີ 1 ຄືນາງສາວຈາກໂຄລອມເບຍ ເປັນຜູ້ທີ່ໄດ້ຮັບໄຊຊະນະ ນາງສາວ Ariadna Gutierrez Arevalo ໄດ້ຮັບຕຳແໜ່ງສວມ ມົງກຸດໄປແລ້ວ ແລະ ໄດ້ສົ່ງຮອຍຈູບ ໄປໃຫ້ບັນດາຜູ້ເຂົ້າຊົມ ເປັນເວລາບໍ່ເທົ່າໃດນາທີ ໃນລະຫວ່າງການຖ່າຍທອດສົດ ທາງ ໂທລະພາບ ກ່ອນທີ່ທ່ານ Harvey ຈະກັບຄືນເຂົ້າມາໃນເວທີ ພ້ອມກັບຄຳຂໍອະໄພໂທດ ທ່ານ Harvey ໄດ້ກ່າວວ່າ ທ່ານຮັບເອົາຄວາມຮັບຜິດຊອບທັງໝົດ ສຳລັບການອ່ານ ບັດປະກາດ ຜູ້ຊະນະເລີດ ແລະ ຮອງຜູ້ຊະນະເລີດ ທີ່ຜິດພາດໄປ ປາກົດວ່າ ນາງສາວ Wurtzbach ໄດ້ມີອາການງົງໆ ເວລາມີການປະກາດດັ່ງກ່າວ ໃນຂະນະທີ່ ນາງຍາງເຂົ້າໄປຫາ ນາງສາວ Arevalo ຜູ້ທີ່ຍັງໃສ່ມົງກຸດເປັນນາງງາມ ຈັກກະວານຢູ່ນັ້ນ ໃນທີ່ສຸດ ນາງສາວ ຈາກປະເທດຟີລິບປິນ ກໍໄດ້ຮັບຕຳແໜ່ງ ສວມ ມົງກຸດ ເປັນນາງງາມຈັກກະວານ ໂດຍການເພີ້ມຄວາມເຈັບຊ້ຳໃສ່ຕື່ມອີກ ທ່ານ Harvey ໄດ້ຂຽນຄຳຂໍອະໄພໂທດ ລົງ ທາງ Tweeter ທີ່ສະກົດ ຊື່ຂອງທັງສອງປະເທດຜິດ ເຊັ່ນ ໂຄລອມເບຍ ແລະ ຟີລິບປິນ ຄວາມຜິດພາດດັ່ງກ່າວໄດ້ຖືກແກ້ໄຂ ໃນເວລາຕໍ່ມາ ສ່ວນນາງສາວ ໂອລີເວຍ ຈໍເດິນ ຈາກ ລັດ ໂອກລາໂຮມາ ທາງພາກຕາເວນຕົກຂອງ ສຫລ ແມ່ນໄດ້ຖືກເລືອກເປັນຮອງນາງງາມຈັກກະວານຜູ້ທີສອງ